Projekts

LATVIJAS REPUBLIKAS MINISTRU KABINETS

2018.gada \_\_\_.\_\_\_\_\_\_\_ Noteikumi Nr.\_\_

Rīgā (prot. Nr.\_\_ \_\_.§)

**Noteikumi par vispārīgām prasībām vēsturiskiem spēkratiem un kārtību kādā transportlīdzeklim piešķir un anulē vēsturiskā spēkrata statusu**

Izdoti saskaņā ar Ceļu satiksmes likuma 10. panta 1.5 daļu.

**I. Vispārīgie jautājumi**

1. Noteikumi nosaka vispārīgās prasības, kādām jāatbilst transportlīdzeklim, lai to varētu reģistrēt kā vēsturisku spēkratu, kā arī kārtību, kādā transportlīdzeklim piešķir un anulē vēsturiskā spēkrata statusu.

2. Noteikumi neattiecas uz velosipēdiem, mopēdiem, piekabēm, traktortehniku un tās piekabēm, tramvajiem, trolejbusiem un specializētiem tūristu transportlīdzekļiem, kā arī speciālo militāro tehniku.

3. Transportlīdzekļa atbilstību vēsturiskā spēkrata statusam pārbauda un lēmumu par vēsturiskā spēkrata statusa piešķiršanu vai anulēšanu pieņem Valsts akciju sabiedrība "Ceļu satiksmes drošības direkcija" (turpmāk – CSDD).

**II. Prasības transportlīdzeklim, lai tas iegūtu vēsturiskā spēkrata statusu**

4. Vēsturiskā spēkrata statusu piešķir transportlīdzeklim, kas atbilst šādiem kritērijiem:

4.1. ir ne mazāk kā 30 gadu vecs;

4.2. ir oriģinālā komplektācijā;

4.3. ir vizuāli un tehniski stāvoklī, kas atbilst transportlīdzekļa vēsturiskajam vizuālajam un tehniskajam stāvoklim, ar pieļaujamajām atkāpēm (ja tādas ir);

4.4. netiek lietots ikdienas ceļu satiksmē;

4.5. kuram ir kultūrvēsturiska vērtība un kas ir daļa no tehnikas un kultūras mantojuma.

5. Pieļaujamās atkāpes transportlīdzekļa konstrukcijā un vizuālajā izskatā:

5.1. transportlīdzekļiem, kas ražoti līdz 1944. gada 31. decembrim:

5.1.1. motora un tā aprīkojuma (ģenerators, starteris, karburators, ūdenssūknis, aizdedzes iekārta, degvielas sūknis) nomaiņa uz līdzīgu tā paša transportlīdzekļa ražotāja vai cita transportlīdzekļa ražotāja motoru un tā aprīkojumu, kas būtiski neatšķiras no oriģinālā motora izgatavošanas perioda, konstrukcijas, jaudas un degvielas veida;

5.1.2. tiltu, ātrumkārbas, atsevišķu stūres iekārtas un balstiekārtas elementu nomaiņa, saglabājot oriģinālās konstrukcijas pamatprincipus, konstruktīvos izmērus un neietekmējot vizuālo izskatu;

5.1.3. nenozīmīgi automobiļa un autobusa virsbūves, motocikla rāmja, degvielas tvertnes, spārnu un blakusvāģa krāsojuma un galvanisko pārklājumu bojājumi un virspusēja korozija, ja transportlīdzeklim saglabājušies oriģinālie galvaniskie pārklājumi un vairāk par 50% no oriģinālā krāsojuma;

5.1.4. pārkrāsota transportlīdzekļa krāsojums neatbilst oriģinālam, bet ir atbilstošs attiecīgajā vēsturiskajā periodā lietotajam;

5.1.5. tapsējuma bojājumi, ja saglabājies vairāk kā 50% no oriģinālā tapsējuma;

5.1.6. pārtapsēta transportlīdzekļa salona tapsējums neatbilst oriģinālam, bet ir atbilstošs attiecīgajā vēsturiskajā periodā lietotajam;

5.1.7. riteņi un riepas nomainītas uz atbilstoša izmēra un vizuāli līdzīgiem oriģinālam.

5.2. transportlīdzekļiem, kas ražoti pēc 1944.gada 31.decembra:

5.2.1. Motora un tā aprīkojuma (ģenerators, starteris, karburators, ūdenssūknis, aizdedzes iekārta, degvielas sūknis) nomaiņa atbilstoši attiecīgā transportlīdzekļa modeļa ražotāja noteiktajam;

5.2.2. karburatora nomaiņa pret iesmidzināšanas iekārtu, ja tādu ir paredzējis ražotājs attiecīgajam transportlīdzekļa modelim;

5.2.3. pirms 20 vai vairāk gadiem uzstādīta gāzes iekārta;

5.2.4. nenozīmīgi automobiļa un autobusa virsbūves, motocikla rāmja, degvielas tvertnes, spārnu un blakusvāģa krāsojuma un galvanisko pārklājumu bojājumi un virspusēja korozija, ja transportlīdzeklim saglabājušies oriģinālie galvaniskie pārklājumi un vairāk par 80% no oriģinālā krāsojuma;

5.2.5. pārkrāsota transportlīdzekļa krāsojums neatbilst oriģinālam, bet ir atbilstošs attiecīgā transportlīdzekļa ražotāja lietotajam;

5.2.6. nenozīmīgi tapsējuma bojājumi, ja saglabājies vairāk kā 80% no oriģinālā tapsējuma;

5.2.7. pārtapsēta transportlīdzekļa salona tapsējums neatbilst oriģinālam, bet ir atbilstošs attiecīgajā vēsturiskajā periodā lietotajam;

5.2.8. riteņi un riepas nomainītas uz cita izmēra riteņiem un riepām, ievērojot attiecīgā transportlīdzekļa ražotāja noteikto. Diagonālo riepu vietā uzstādītas radiālās riepas, ievērojot izmēru.

6. Transportlīdzeklim piešķir vēsturiskā spēkrata statusu, ja tam konstatētas ne vairāk kā divas šo noteikumu 5.punktā minētās atkāpes. Ja transportlīdzeklim konstatētas 3 un vairāk atkāpes, vai citas atkāpes konstrukcijā un vizuālajā izskatā, kas nav minētas šo noteikumu 5.punktā, CSDD, vispusīgi izvērtējot transportlīdzekļa stāvokli un tā vēsturisko vērtību, pieņem lēmumu par vēsturiskā spēkrata statusa piešķiršanu.

7. Satiksmes drošības uzlabošanai pieļaujama atpakaļskata spoguļu uzstādīšana, ārējās apgaismes ierīču, kā arī gaismas virzienrādītāju uzstādīšana.

**III. Kārtība, kādā transportlīdzeklim piešķir un anulē vēsturiskā spēkrata statusu**

8. Lai ierosinātu transportlīdzekļa atbilstības vēsturiskā spēkrata statusam pārbaudi, transportlīdzekļa īpašnieks vai viņa pilnvarota persona CSDD iesniedz iesniegumu, kurā norāda transportlīdzekļa tehniskos datus un tā vēsturi, uzrāda derīgu personu apliecinošu dokumentu vai transportlīdzekļa vadītāja apliecību un veic samaksu par transportlīdzekļa atbilstības vēsturiskā spēkrata statusam pārbaudi. Transportlīdzeklim pirms pārbaudes normatīvajos aktos par transportlīdzekļu reģistrāciju noteiktā kārtībā veic agregātu numuru salīdzināšanu.

9. Ja transportlīdzeklis atbilstības vēsturiskā spēkrata statusam pārbaudei tiek uzrādīts stāvoklī, kas objektīvi apgrūtina, traucē vai liedz veikt tā pārbaudi pilnā apjomā, CSDD pārbaudi neveic. Par pārbaudes veikšanas neiespējamību tiek sastādīts akts un iesnieguma par vēsturiskā statusa piešķiršanu transportlīdzeklim izskatīšana netiek turpināta.

10. Pamatojoties uz lēmumu par vēsturiska spēkrata statusa piešķiršanu, CSDD izsniedz transportlīdzekļa īpašniekam vai viņa pilnvarotai personai apliecinājumu par transportlīdzekļa atbilstību vēsturiskā spēkrata statusam un veic attiecīgu ierakstu transportlīdzekļu un to vadītāju valsts reģistrā. Vēsturiskā spēkrata statusu piešķir uz pieciem gadiem.

11. Transportlīdzeklim tiek piešķirts vēsturiskā spēkrata statuss, sākot ar to mēnesi, kurā pieņemts lēmums par vēsturiskā spēkrata statusa piešķiršanu.

12. Ja transportlīdzeklis neatbilst šo noteikumu II. nodaļā noteiktajām prasībām, CSDD pieņem lēmumu par atteikumu piešķirt transportlīdzeklim vēsturiskā spēkrata statusu. CSDD lēmumu par atteikumu piešķirt transportlīdzeklim vēsturiskā spēkrata statusu var apstrīdēt vai pārsūdzēt Administratīvā procesa likumā noteiktajā kārtībā.

13. Beidzoties šo noteikumu 10.punktā minētajam piecu gadu periodam, transportlīdzeklim var atkārtoti noteikt vēsturiskā spēkrata statusu pēc šo noteikumu 8.punktā minētā iesnieguma iesniegšanas un transportlīdzekļa atbilstības vēsturiskā spēkrata statusam pārbaudes veikšanas šajos noteikumos noteiktajā kārtībā.

14. Pirms noteiktā termiņa vēsturiskā spēkrata statusu var anulēt, ja valsts tehniskajā apskatē tam konstatētas neatbilstības šo noteikumu II. nodaļā noteiktajām prasībām. Šajā gadījumā transportlīdzekļa īpašniekam vai viņa pilnvarotai personai 30 dienu laikā transportlīdzeklis jāuzrāda atkārtotai pārbaudei. Ja pārbaude netiek veikta 30 dienu laikā, transportlīdzeklim vēsturiskā spēkrata statusu anulē.

Ministru prezidents M.Kučinskis

Satiksmes ministrs U.Augulis

Iesniedzējs:

Satiksmes ministrs U.Augulis

Vīza: Valsts sekretārs K.Ozoliņš

03.01.2018 11:20

880

Lauris Miķelsons

67028323

Lauris.Mikelsons@sam.gov.lv